25.5.2023
EL
Επίσημη Εφημερίδα της Ευρωπαϊκής Ένωσης
C 184/55
Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Πρόταση οδηγίας του Συμβουλίου για την τροποποίηση της οδηγίας 2011/16/ΕΕ σχετικά με τη διοικητική συνεργασία στον τομέα της φορολογίας» [COM(2022) 707 final — 2022/0413 (CNS)] (2023/C 184/10)
Εισηγητής: ο κ.
Petru Sorin DANDEA Συνεισηγητής: ο κ.
Benjamin RIZZO Αίτηση γνωμοδότησης
Συμβούλιο, 7.2.2023
Νομική βάση
Άρθρα 113, 115 και 304 της Συνθήκης για τη λειτουργία της Ευρωπαϊκής Ένωσης
Αρμόδιο τμήμα
Οικονομική και Νομισματική Ένωση, οικονομική και κοινωνική συνοχή
Υιοθετήθηκε από το τμήμα
2.3.2023
Υιοθετήθηκε από την ολομέλεια
22.3.2023
Σύνοδος ολομέλειας αριθ.
577
Αποτέλεσμα της ψηφοφορίας (υπέρ/κατά/αποχές)
208/0/5
1.
Συμπεράσματα και συστάσεις 1.1.
Η ΕΟΚΕ επικροτεί την πρόταση της Επιτροπής για την οδηγία σχετικά με τη διοικητική συνεργασία (ΟΔΣ8), η οποία αποτελεί σημαντικό βήμα για τη βελτίωση και τη συμπλήρωση της ισχύουσας ΟΔΣ. 1.2.
Η ΕΟΚΕ θεωρεί ότι οι προτεινόμενες βελτιώσεις της ΟΔΣ είναι αποτελεσματικές για την αποτροπή της μη συμμόρφωσης των κατόχων κρυπτοστοιχείων με τους φορολογικούς κανόνες, ενισχύοντας έτσι την καταπολέμηση της φορολογικής απάτης, της φοροδιαφυγής και της φοροαποφυγής, σύμφωνα με πολλές προηγούμενες πρωτοβουλίες της Επιτροπής.
1.3. Η ΕΟΚΕ θεωρεί ότι η πρωτοβουλία της Επιτροπής συνάδει πλήρως με την αρχή της δίκαιης και αποτελεσματικής φορολόγησης, η οποία αποτελεί ακρογωνιαίο λίθο της ευρωπαϊκής κοινωνικής οικονομίας της αγοράς και επιδιώκει να διασφαλίσει ότι όλοι συνεισφέρουν το μερίδιο που τους αναλογεί και τυγχάνουν ίσης και αναλογικής μεταχείρισης, ανεξάρτητα από το είδος περιουσιακών στοιχείων που κατέχουν.
1.4. Η ΕΟΚΕ επισημαίνει ότι η παγκόσμια προσπάθεια ρύθμισης των κρυπτοστοιχείων και της χρήσης τους είναι καίριας σημασίας για την επιτυχή αντιμετώπιση των αυξανόμενων ζητημάτων και επιπτώσεων με παγκόσμια εμβέλεια αναφορικά με τα εν λόγω περιουσιακά στοιχεία.
Το έργο που επιτελείται σε επίπεδο Οργανισμού Οικονομικής Συνεργασίας και Ανάπτυξης (ΟΟΣΑ) και Ομάδας των 20 (G20) για την επίτευξη παγκόσμιας συμφωνίας σχετικά με τη διαφάνεια των κρυπτονομισμάτων είναι κρίσιμης σημασίας στο πλαίσιο αυτό, και η ΕΟΚΕ ενθαρρύνει την Επιτροπή να διαδραματίσει ενεργό ρόλο στη διεθνή σκηνή.
1.5. Η ΕΟΚΕ εκτιμά ότι η ενισχυμένη και αποτελεσματικότερη φορολόγηση των κρυπτοστοιχείων θα συμβάλει στην αύξηση της φορολογικής κάλυψης και στην τόνωση των εθνικών προϋπολογισμών, καθιστώντας δυνατή την ανάπτυξη πρόσθετων πόρων που θα στοχεύουν στο κοινό όφελος και στις επενδυτικές προτεραιότητες της Επιτροπής (πράσινη μετάβαση και ψηφιοποίηση).
1.6. Η ΕΟΚΕ θεωρεί ότι το σύστημα υποβολής στοιχείων με βάση τον αριθμό φορολογικού μητρώου («ΑΦΜ») αποτελεί την αποτελεσματικότερη μέθοδο συμμόρφωσης για τη διασφάλιση της αποτελεσματικότητας των νέων κανόνων.
Για τον λόγο αυτόν, η ΕΟΚΕ στηρίζει σθεναρά την πρόταση της Επιτροπής για τον ΑΦΜ, καθώς συμβάλλει στην πρόληψη πιθανών σφαλμάτων, βελτιώνοντας έτσι την ασφάλεια δικαίου και την προβλεψιμότητα του συστήματος.
1.7. Η ΕΟΚΕ πιστεύει ότι οι υποχρεώσεις υποβολής στοιχείων δεν θα πρέπει να περιορίζονται αποκλειστικά στις ανταλλαγές και τις μεταβιβάσεις κρυπτοστοιχείων, αλλά θα πρέπει επίσης να επεκταθούν, τουλάχιστον κατά την αρχική φάση, στη συνολική κατοχή περιουσιακών στοιχείων σε κρυπτονομίσματα για λόγους διαφάνειας και ασφάλειας, μολονότι παραμένει σαφές ότι η φορολόγηση θα πρέπει να εφαρμόζεται μόνο σε πραγματικά κέρδη. 1.8.
Η ΕΟΚΕ τονίζει την ανάγκη για αποτελεσματικές και αναλογικές κυρώσεις, αφήνοντας στα κράτη μέλη τη διακριτική ευχέρεια να αποφασίζουν σχετικά με τα συγκεκριμένα ποσά των κυρώσεων που θα επιβληθούν.
Η ΕΟΚΕ συνιστά επίσης στην Επιτροπή, μετά την εφαρμογή της οδηγίας, να υποβάλει έκθεση σχετικά με τις δομές κυρώσεων που εφαρμόζουν τα κράτη μέλη και να παρέχει καθοδήγηση σχετικά με πιθανές αλλαγές, εφόσον χρειαστεί.